POLAR ขายหุ้นเพิ่มทุน 825 ล้านหุ้น ให้ PP 2 ราย หุ้นละ 0.175 บาท
POLAR ขายหุ้นเพิ่มทุน 825 ล้านหุ้น ให้ PP 2 ราย หุ้นละ 0.175 บาท
14 ก.ค. 2558

บริษัท โพลาริส แคปปิตัล จำกัด (มหาชน) หรือ POLAR ระบุว่า ตามมติที่ประชุมวิสามัญผู้ถือหุ้น ครั้งที่ 2/2557 เมื่อวันที่ 8 ธ.ค.57 อนุมัติให้บริษัทจัดสรรและเสนอขายหุ้นเพิ่มทุนให้แก่ PP จำนวน 2 หมื่นล้านหุ้น พาร์หุ้นละ 30 บาท โดยวานนี้(13 ก.ค.) ประธานกรรมการบริหาร เห็นควรจัดสรรหุ้นเพิ่มทุนจำนวน 825 ล้านหุ้นให้กับนักลงทุน 2 รายดังกล่าว ซึ่งการเพิ่มทุนเฉพาะเจาะจง จำนวนดังกล่าวจะทำให้เกิด Control Dilution 9.69% และ Price Dilution 0.92 % โดยคำนวณราคาตลาดหลังเพิ่มทุนโดยเฉพาะเจาะจงเท่ากับ 0.1906 บาท (หากราคาตลาดก่อนเพิ่มทุนเท่ากับ 0.1923 บาท)
โดยบริษัทจะจัดสรรหุ้นเพิ่มทุน 825 ล้านหุ้น ในราคาหุ้นละ 0.175 บาท โดยคำนวณจากราคาปิดถัวเฉลี่ยถ่วงน้ำหนักของหุ้นบริษัทฯ ในตลาดหลักทรัพย์รวม 7 วันทำการก่อนวันที่ออกและเสนอขาย (วันที่อนุมัติจัดสรรหุ้น – 13 กรกฎาคม 2558)ตั้งแต่วันที่ 3 กรกฎาคม 2558 ถึง วันที่ 13 กรกฎาคม 2558 มีราคาปิดถัวเถลี่ยถ่วงน้ำหนักอยู่ที่ 0.1923 บาท ปรับด้วยส่วนลดร้อยละ 10 คงเหลือ 0.1731 บาท แต่บริษัทเสนอขายที่ราคา 0.175 บาทต่อหุ้น จึงเป็นราคาที่เสนอขายสูงกว่าร้อยละ 90 และเป็นไปตามมติที่ประชุมวิสามัญผู้ถือหุ้นและเป็นราคาที่มีการตกลงร่วมกันได้ โดยมีกำหนดระยะเวลาการชำระเงินภายในวันที่ 22 กรกฎาคม 2558
สำหรับการเพิ่มทุนดังกล่าวเสนอขายให้กับนักลงทุนเฉพาะเจาะจง(PP) 2 ราย ได้แก่ นายสว่าง ปังคะบุตร และนางสาวเข็มเพชร บุตรเกษ จำนวน 400 ล้านหุ้น และ 425 ล้านหุ้นตามลำดับ ซึ่งจะทำให้บริษัทได้รับเงินรวม 144,375,000 บาท โดยจะนำเงินที่ได้ไปลงทุนในธุรกิจอสังหาริมทรัพย์ และใช้เป็นเงินทุนหมุนเวียนในการดำเนินธุรกิจของบริษัท
ทั้งนี้ หลังการจัดสรรหุ้นเพิ่มทุนครั้งนี้แล้วนางสาวเข็มเพชร จะเข้ามาถือหุ้นในบริษัท 4.99% และนายสว่าง จะถือหุ้น 4.70% เป็นผู้ถือหุ้นใหญ่ 2 อันดับแรกของบริษัท ขณะที่นายกรวิช อัศวกุล จะมีสัดส่วนการถือหุ้นลดลงมาที่ 1.17% จากเดิมที่ 1.30%